**ODGOVORI NA VPRAŠANJA, ZASTAVLJENA NA IZOBRAŽEVANJU ZA ZAVEZANCE:**

1. V katerem primeru trgovec poroča tudi za kmetijske pridelke in ne zgolj za živilske proizvode?   
Trgovec poroča za kmetijske pridelke v primeru, da jih odkupuje in prodaja naprej končnemu kupcu. Na primer, da odkupi nepredpakirana jajca, ki so kmetijski pridelek.

Pomembno je, da ne prihaja do podvajanja podatkov, zato se npr. jabolka vnese samo v en razdelek – kmetijski pridelki ali živilski proizvodi.   
  
2. V primeru, da določene kategorije ne poročamo torej zadostuje označba "Ni podatkov" v aplikaciji?   
Da, v kolikor ne trgujete s pridelki oz. proizvodi iz posamezne kategorije, označite ni podatkov. Če obstaja sektor ali kategorija, s katerim se v celoti ne ukvarjate, pa lahko že vnaprej na pooblastilu izberete, da podatkov za ta sektor ne boste poročali in se vam niti ne bo odprl.   
  
3. Kaj če imaš odkup v enem mesecu, prodajo pa v naslednjem? V tem primeru nimaš obeh podatkov za vsak mesec.   
V primeru, da določen kmetijski pridelek ali živilski proizvod kupite v določenem mesecu, o odkupu poročate v tem mesecu. Če v istem mesecu prodate samo polovico zaloge, poročate realizirano prodano količino. Prodajo ostale količine pa poročate v naslednjih mesecih, v katerih je bila realizirana prodaja.   
   
4. Izraz sveže predelano mleko se v navodilih nanaša tudi na trajno mleko (UHT, sterilno), kar ni ustrezen izraz.   
Pri določenih živilskih proizvodih predlagamo, da ste pozorni na opredelitev teh proizvodov, ki so navedene v Prilogi 2 Opis kategorij. Navedba Sveže polnomastno mleko (sveže, pasterizirano, sterilizirano in UHT mleko) se nanaša na Sveže, polnomastno kravje mleko; pasterizirano ali sterilizirano kravje mleko; "ultra pasterizirano" ali "UHT" kravje mleko; vse velikosti pakiranja, vključuje pa tudi kravje mleko brez laktoze, pri tem pa je izločeno kondenzirano mleko. Vse opise za kategorije najdete v navedeni prilogi.   
  
5. Prodajo sadja in mleka že poročamo v tržno informacijski sistem. Zakaj je potrebno dvojno poročanje?   
V Tržno informacijski sistem (TIS) se poroča prodaja določenih kmetijskih proizvodov, z namenom poročanja o cenah in količinah v EU. Frekvenca poročanja v TIS je drugačna, obenem pa v TIS-u ni podatkov o poreklu za vse poročane kmetijske pridelke.  
  
6. Ali so kmetije tudi zavezanci za poročanje?   
Kmetije (pridelovalci) so zavezanci za poročanje kot pridelovalci, če izpolnjujejo dva pogoja:

- da pridelujejo navedene kmetijske pridelke (pšenica, goveje meso, svinjsko meso, piščančje meso, jajca kategorije M ali L, sveže mleko nepredelano in jabolka) in

- da imajo po zadnji javno dostopni bilanci več kot 250.000 evrov letnega prometa.  
  
7. Katero ceno se poroča, glede na to da imamo vrsto različnih rabatov/popustov?   
Zavezanci so dolžni poročati realizirane nabavna in prodajne cene brez DDV, v katerih so upoštevani znani popusti in rabati. V primeru letnih rabatov se bodo obračuni poročali konec leta. Marketinških stroškov kot so stroški za izpostavljenost na polici, letake in prospekte se v prodajnih cenah ne upošteva  
  
8. Drugi mesni pripravki ter posušeno, soljeno ali dimljeno meso - ali se poroča samo za izdelke, ki vsebujejo piščančje, svinjsko ali goveje meso?   
Da, zavezanci poročajo samo o piščančjem, svinjskem ali govejem, posušenem, soljenem ali dimljenem mesu ter drugih mesnih pripravkih. Večino sušenega, soljenega ali dimljenega mesa predstavlja svinjsko, piščančje ali goveje meso.  
  
9. Kako je s pariteto nabavnih cen trgovskega blaga, proizvodov, surovin?   
Zavezanci so dolžni poročati realizirane nabavne in prodajne cene brez DDV, v katerih so upoštevani znani popusti in rabati. V primeru letnih rabatov se bodo obračuni poročali konec leta.

10. Primer: vnaša se kot predelovalec (kmetijski pridelek). Zakaj je na voljo tudi vnos za prodajo. V kolikor prodaja enak proizvod kot je nabavljen, bi potem moral vnašati kot posrednik?   
Ko se zavezanec opredeli kot predelovalec vnaša podatke o nabavnih cenah, količinah in poreklu, ter o prodajnih cenah, količinah in poreklu kot predelovalec, to pomeni, da kupi kmetijski pridelek, ga predela in proda živilski proizvod. V tem primeru pri prodajnih cenah in količinah kmetijskih pridelkov in odkupnih cenah živilskih proizvodov tako poroča cene in količine 0.

V primeru, da isti zavezanec poleg predelave tudi kupuje in naprej prodaja nespremenjene kmetijske pridelke ali živilske proizvode, se mora opredeliti tudi kot posrednik in za te proizvode vnašati podatke o nabavnih cenah, količinah in poreklu, ter o prodajnih cenah, količinah in poreklu, tudi v primeru če gre za posredovanje manjših količin izdelkov. Pri tem je pomembno da se podatki ne podvajajo

11. Pri žitih se poroča samo pšenica, kaj pa ostalo?   
Pri žitih se poroča samo pšenico vseh kakovostnih razredov navadne pšenice (Triticum aestivum), brez krmne, ekološke in durum pšenice.

12. Omenili ste, da kot trgovci poročajo samo velika podjetja. 6. 7. 2023 pa je bila sprejeta dopolnitev po kateri naj bi poročala kot trgovci tudi srednja. Kaj torej velja?   
Odredba o obveznem rednem pošiljanju podatkov o cenah kmetijskih pridelkov oziroma živilskih proizvodov je objavljena v UL RS št. 60 z dne 31. 5. 2023. Sprememba te odredbe je bila objavljena v UL RS, št. 74. z dne 7. 7. 2023. Sedaj veljata ti dve odredbi, ki sta pripravljeni na podlagi Zakona o kontroli cen. V teh dveh odredbah so trgovci definirani kot velika podjetja, ki imajo v zadnjem poslovnem letu, za katero so javno dostopne bilance, nad 50.000.000 eurov letnega prometa.   
  
Zakon o spremembah in dopolnitvah Zakona o kmetijstvu, ki bo predstavljal pravno podlago za pripravo nove odredbe, je bil objavljen v UL RS, št. 78 z dne 19. 7. 2023. Novela Zakona o kmetijstvu tako v 61.o členu opredeljuje trgovce kot pravne osebe, ki opravljajo trgovinsko dejavnost z živili in po zadnji javno dostopni bilanci sodijo med srednja ali velika podjetja (nad 10.000.000 eurov letnega prometa v zadnjem poslovnem letu, za katero so javno dostopne bilance). Ta sprememba bo uveljavljena v praksi šele, ko bo na podlagi Zakona o kmetijstvu pripravljena nova odredba.

13. Torej kot trgovec pri odkupljenih vstavljamo nabavne cene, pri podaji pa maloprodajne cene brez DDV?   
Da. Trgovci ste dolžni poročati o ponderiranih nabavnih in prodajnih cenah brez DDV.   
  
14. Imamo lastno maloprodajo, kako poročamo tukaj?   
V primeru, da imate lastno maloprodajo in izpolnjujete pogoj glede velikosti podjetja za trgovce (več kot 50.000.000 eurov letnega prometa v zadnjem poslovnem letu, za katero so javno dostopne bilance), proizvode, ki jih kupujete in prodajate v maloprodaji, poročate kot tip zavezanca trgovec. Če pogoja o velikosti podjetja kot trgovec ne dosegate, niste zavezanec za poročanje (za lastno maloprodajo).   
  
15. Podjetje ima skupno nabavo za veleprodajo in maloprodajo - kam vnesemo odkup?   
V primeru, da poslujete kot trgovec in, da razumemo veleprodajo kot posredništvo (pomeni, da kot posrednik prodajate enake proizvode, kot ste jih kupili, in ti proizvodi niso prodani končnemu kupcu), so iz prodanih količin razvidne količine prodanih proizvodov v maloprodaji in v posredni prodaji. Če je možno, poročajte ločeno podatke o nabavnih količinah kot posrednik in kot trgovec. V kolikor to ni mogoče, poročajte nakupno količino kot trgovec. Pomembno je, da se podatki ne podvajajo.   
  
16. Kaj pa poročanje kot trgovec v primeru, ko na primer mesne pripravke nabavimo samo kot surovino za nek drug končni izdelek (na primer salame za sendviče) kaj poročamo v tem primeru?   
V primeru, da mesne pripravke kupite kot surovino za končni izdelek o katerem se ne poroča (npr. sendvič), poročate samo nabavne podatke za tiste kmetijske pridelke oziroma živilske proizvode, o katerih se poroča, če te surovine potem prodate v sendvičih, o prodaji sendvičev ni potrebno poročati.   
  
17. Torej v kolikor kupimo meso iz EU in enake izdelke prodamo v Sloveniji smo dejansko posredniki in ne trgovci?   
V primeru, da kupite meso, ne glede na poreklo, ter to meso prodate naprej in pri tem ne opravite nobene faze predelave, ste posredniki.   
  
18. V zadrugi odkupujemo krompir od kmetov, katerega prodajamo v naših trgovinah končnim kupcem. Ali moramo poročati odkup krompirja. Kot trgovec ne poročamo, ker ne dosegamo kriterija.   
V kolikor krompir odkupujete od pridelovalcev in ga ne predelujete, ampak ga prodajate predelovalcem in trgovcem, poročate kot posrednik, če skupna višina vašega letnega prometa presega 2.000.000 €. Če pa krompir prodajate končnim kupcem v vaših trgovinah, delujete kot trgovec. V tem primeru ste dolžni poročati, če skupna višina vašega letnega prometa presega 50.000.000 €.

Dodatna vprašanja:

19. Ali bodo morali zamudniki, ki jih bomo šele inšpektorji spomnili na obveznost, naknadno (z zamudo) vnašati podatke? Bo aplikacija to dovoljevala?

Aplikacija bo sicer oddajo to dovoljevala, bo pa poročilo označeno kot oddano po roku.

20. Ali se bo mogoče prijaviti tudi s HALCOM-om?

Da, prijava bo možna tudi s HALCOM-om.

21. Ali bo mogoče podatke uvoziti v aplikacijo iz excel datoteke?

Zaenkrat to ne bo mogoče, dolgoročno pa si želimo omogočiti tudi to funkcionalnost.

22. Ali za aplikacijo obstajajo kakšna navodila za uporabo? Jih bomo lahko prejeli?

Da, navodila so na voljo na naši spletni strani z ostalimi objavljenimi dokumenti, poslali jih bomo tudi pooblaščenim osebam z obvestilom o delovanju aplikacije.

23. Glede na oblico vprašanj ali boste imeli na spletni strani sekcijo FAQ?

Zaenkrat objavljamo odgovore na vprašanja, ki so bila zastavljena na izobraževanju, če nam bo čas omogočal, bomo kasneje objavili tudi odgovore na najpogosteje zastavljena vprašanja.

24. Poreklo mesa: Kako postopamo pri piščančjem in svinjskem mesu, kjer država rojstva npr. ni znana in ne morejo določiti porekla.

V skladu z Uredbo 1337/20213 morata biti pri piščančjem in svinskem mesu navedeno ime države vzreje in zakola. Menimo, da je iz teh dveh podatkov možno opredeliti poreklo (izven EU, EU ali slovensko). V primeru da je navedeno, da je žival vzrejena v: več državah članicah EU in državah, ki niso članice EU navedete da je poreklo izven EU.